Word 'n onderwysassistent - Solidariteit Wêreld LoopbaanSolidariteit Wêreld Loopbaan
Tuis › Artikels › Word 'n onderwysassistent
Die regering is op die oomblik in die proses om 287 000 jong mense te werf om as onderwysassistente in skole te werk. Hierdie inisiatief gaan nie net die onderwysers ondersteun in hulle daaglikse take nie, maar sal ook die assistente die geleentheid bied om opgelei te word in verskeie areas.
Indien jy egter nie deur die staat aangestel kan of wil word nie, kan jy steeds 'n onderwysassistent word. Die goeie nuus is dat jy nie enige spesifieke kursus hoef te doen om in aanmerking te kom nie. Jy moet egter wel matriek geslaag het. Daar is onderwysassistentkursusse wat jou 'n voorsprong sal gee wanneer jy by skole aansoek doen. 'n NQF vlak 4-, 6- en 7sertifikaat is ook voordelig.
In so 'n pos sal jy nie sakke vol geld maak nie, maar dit skep vir jou die wonderlike geleentheid om 'n inkomste te verdien terwyl jy verder studeer. Dit sal ook tot jou voordeel wees wanneer jy vir toekomstige poste aansoek doen en reeds in 'n skool gewerk het.
Die beste kandidaat geniet dit natuurlik om met kinders te werk. Die persoon moet geduldig wees en moet die werk doen uit liefde en nie vir die geld nie. Hy moet dit geniet om in 'n omgewing te werk waar elke dag anders as die vorige een is, en waar dinge soms besig en chaoties kan raak. Hy moet passievol wees daaroor om kinders te help om hulle volle potensiaal te bereik deur die beste moontlike onderrig te ontvang. Dit sal ook definitief voordelig wees as die kandidaat 'n spanspeler is wat in eenheid saam met die onderwysers kan werk.
Onderwysassistente in skole werk op 'n verskeidenheid akademiese vlakke, van voorskool tot matriek. Hulle pligte wissel volgens die pos, maar hulle help gewoonlik met akademiese en administratiewe take. Met die groei in tegnologie in skole a.g.v. die Covid-19-pandemie is daar nou ook assistentposte vir mediatake. Die assistent weet meer van rekenaars en telefone as die onderwysers en sal onderwysers bystaan om werk op sosialemediagroepe te laai, werkstukke in PDF om te sit, en om aan ouers en kinders te verduidelik hoe om hierdie werkstukke af te laai.
Aangesien jy nie formele opleiding nodig het om 'n onderwysassistent te word nie, is daar groot kompetisie wanneer daar poste in hierdie veld is. Jy sal dus moet seker maak dat jy uitstaan bo die res, of jy enige verdere opleiding het of nie. Maak seker dat die skool verstaan dat jy ernstig is en kans sien vir enige uitdaging. Hulle moet kan sien dat jy die pos as 'n loopbaankeuse sien, nie net as enige ou werk om jou tyd mee om te kry nie. Laat hulle verstaan dat jy daar is om te leer, en graag jouself verder wil bekwaam in die veld. Dit sal jou bo die ander kandidate laat uitstaan as iemand wat vol passie en ywer is.
Enige werk het voordele en nadele. Moet egter nie aansoek doen om 'n pos as onderwysassistent as jy nie van kinders hou nie. Dit is meer as 'n werk, dit is 'n roeping en vol uitdagings. Om kinders op te voed en te sien hoe hulle ontwikkel en meer volwasse word, is egter 'n baie lonende taak.
Businesstech: https://businesstech.co.za/news/government/524078/government-is-hiring-thousands-of-assistants-to-help-in-south-africas-schools-heres-how-to-apply/